《京口遣怀呈张彦明刘伯宣郎中并诸友一百韵》
宋代·俞德邻

坏云覆紫微，疾风捲黄屋。生灵半涂炭，社稷竟倾覆。

借问谁厉阶，往事具可复。穆陵握乾符，丁揆覆鼎餗。

北兵渡浒黄，沔鄂盛諠讟。涟海荡为墟，交广骇斡腹。

兀然天柱摇，凛甚国脉蹙。明诏起臣潜，扶颠秉钧轴。

将帅一奋呼，江汉奏清肃。维时望公闾，高誉儗方叔。

遄归持相印，景定实初卜。百寮逆近郊，至尊略边幅。

策勋告庙庭，陈乐备敔柷。煌煌福华编，传者笔为秃。

焉知事夸毗，欲掩天下目。得政曾几何，故老尽斥逐。

哀哀杞天崩，度皇继历服。定策比周召，卜世过郏鄏。

万微委岩廊，十年卧林麓。金屋贮娉婷，羽觞醉醽醁。

伍符日空虚，郿邬富储蓄。纷纷轻薄徒，睒眒希自鬻。

荃蕙化为茅，龟玉毁于椟。怡然谈笑间，祸机已潜伏。

延洪幼冲人，天步深踖踧。一朝襄樊破，杀气薄川谷。

折冲亦何为，筹边置机速。拊御既失宜，奔溃更相属。

含垢护逆俦，况望诛马谡。沙武倏飞渡，长江俨平陆。

连樯万艨艟，悠悠自回舳。老夏亦遁逃，竟学龟藏六。

败證剧膏肓，搏手但颦蹙。仓黄出视师，氛埃眯前纛。

总统付虎臣，窃倚晋郤縠。丁洲帅前锋，未战兵已衄。

溃卒争倒戈，降将群袒肉。单骑窜维扬，走险甚奔鹿。

触热赴清漳，就死何觳觫。蹇予客朱方，沈忧发曲局。

欢传用宜中，厦仆支一木。奈何张苏刘，猜忌不相睦。

所过皆夺攘，兹事岂颇牧。借箸资腐庸，授钺逮厮仆。

焦门集战舰，乾坤一掷足。水陆迷畏途，师丧国逾辱。

区区拒毗陵，曾不事版筑。驱民入罟擭，骈首遭屠戮。

至今用钺地，天阴闻鬼哭。苏秀暨湖杭，死生犹转烛。

行成漫旁午，公等真碌碌。独松守张濡，儿戏斗蛮触。

信使诡成禽，贾祸几覆族。三宫泣草莱，万姓呼藭曲。

疑丞诣高亭，献玺愿臣属。黼扆释冕旒，羽卫撤弓韣。

广益亟南奔，穷荒寻帝倏。茕然太母身，垂老歌黄鹄。

彼哉宁馨儿，乘罅叨爵禄。屈膝同所归，伊谁念王蠋。

江湖数十郡，李赵差可录。元恶迷是似，万世有馀恧。

庭芝困广陵，储亡二年粟。力战尚可支，而乃事蜗缩。

乙亥仲夏交，北向发一镞。死伤近七千，从此辍推毂。

浮海未及桴，委身饲蛇蝮。姜才就菹醢，淮城危破竹。

故国莽丘墟，彼黍何稢稢。翠华渺焉之，扶桑睇日浴。

魂断曲江春，新蒲为谁绿。骑鲸事已非，葬鱼势转促。

南纪讫朱厓，一战绝遗躅。旋闻俘文相，系颈絷燕狱。

又闻陆元枢，抗节死弥笃。二公风尘中，耿介受命独。

板荡见忠臣，百身竟难赎。恭惟五季间，永昌应符箓。

一举平泽潞，最后收庸蜀。文子继文孙，三才归位育。

中更靖康祸，流血洒川渎。光尧躬再造，艰苦芜蒌粥。

淳熙受内禅，德盛仁亦熟。宁理度丕承，膏泽多渗漉。

内无褒妲患，外绝安史黩。戚畹及阉寺，屏气但蜷局。

向非彼权臣，玉食擅威福。如何磐石固，转移仅一蹴。

凄凉数载间，王侯乏半菽。九庙翳蒿藜，五陵游豕豰。

向来阛阓地，雨露滋苜蓿。老我亦何为，穷途困羁束。

愁伤觉衰曳，垢腻忘颒沐。蛰迹笑桓鲵，窃食愧饥鹜。

安得董狐辈，直笔濡简牍。诛奸录忠荩，上与麟经续。

海宇今一家，贡赋均四隩。化日满穷阎，淳风变颓俗。

馀生幸未化，刀剑易牛犊。聊种邵平瓜，且植渊明菊。

作者简介：俞德邻（1232～1293）字宗大，自号太玉山人，原籍永嘉平阳（今属浙江），父卓为庐江令，侨居京口（今江苏镇江）。度宗咸淳九年（1273）浙江转运司解试第一，未几宋亡。入元，累受辟荐，皆不应。因性刚狷，名其斋为佩韦（本集卷八《佩韦斋箴》）。元世祖至元三十年卒，年六十二。遗著由其子庸辑为《佩韦斋文集》十六卷（其中诗七卷），于元仁宗皇庆元年（1312）刊行，另有《佩韦斋辑闻》四卷。事见本集卷首元建安熊禾序，《至顺镇江志》卷一九有传。